Saqqara (Arabies: سقارة), ook gespel Sakkara, is ’n groot antieke begrafnisterrein in Egipte wat gedien het as dodeakker vir die Antieke Egiptiese hoofstad Memphis. Daar is verskeie piramides, onder meer die beroemde Piramide van Djoser, wat ook die Trappiramide genoem word, sowel as talle mastabas. Dit is 30 km suid van Kaïro en beslaan ’n gebied van sowat 7 x 1,5 km. Die oudste bekende steengeboukompleks in die geskiedenis wat volledig behoue gebly het, is by Saqqara geleë: Djoser se Trappiramide, wat tydens die 3de Dinastie van Antieke Egipte gebou is. Nog 16 farao's het piramides hier laat bou; dit het in verskillende toestande behoue gebly. Paleisamptenare het ook private grafmonumente op die terrein laat bou. Ná die tyd van die farao's het dit nog 3 000 jaar ’n belangrike plek gebly vir nie-koninklike begrafnisse en kultusbedrywighede, tot in die Ptolemeïese en Romeinse tye. Noord van Saqqara lê Aboesir en suid daarvan Dahsjoer. Die gebied van Giza tot by Dahsjoer is sedert 1979 ’n Unesco-wêrelderfenisgebied. Die naam Saqqara is afgelei van Beni Saqqar, ’n plaaslike Berber-stam.